DA Den Europæiske Unions Tidende CE 88/692

(2004/C 88 E/0710)

SKRIFTLIG FORESPØRGSEL E-0218/04

af Eija-Riitta Korhola (PPE-DE) til Kommissionen

(30. januar 2004)

Om: Foranstaltninger til gennemførelse af EU's politik i Tjetjenienspørgsmålet

EU har med en rosværdig konsekvens taget Tjetjenienspørgsmålet op over for Rusland under den igangværende dialog, men kritikken af overtrædelserne af menneskerettighederne er ikke nået længere end til diskussionsstadiet.

F. eks. har menneskerettighedsorganisationen Memorial påpeget alvorlige mangler i efterforskningen af menneskerettighedsovertrædelserne. Memorial har kendskab til mindst 2800 »forsvindinger«, men kun 47 af disse sager er blevet behandlet ved en domstol. Organisationen har kun kendskab til tre eller fire tilfælde, hvor soldater er blevet idømt lange straffe.

Hvilke muligheder har EU for at udøve et mere effektivt pres for at udvirke, at de russiske myndigheder giver bevægelsesfrihed til de medier og medlemmer af Dumaen, som hidtil har kritiseret Tjetjenienpolitikken?

Indebærer Fællesskabets afhængighed af energiimporten fra Rusland en indskrænkning af EU's udenrigspolitiske frihed ud over, hvad den diplomatiske høflighed i almindelighed tilsiger?

Svar afgivet på Kommissionens vegne af Christopher Patten

(5. marts 2004)

Den nuværende konflikt i Tjetjenien viser desværre ingen tegn på »normalisering«. Der forekommer tværtimod forstyrrende rapporter om vedvarende krænkelser af menneskerettighederne, og sikkerhedssituationen er meget forværret og breder sig uden for det nordlige Kaukasus efter folkeafstemningen om grundloven i marts 2003.

Kommissionen finder det grundlæggende, at retsstaten og fuld respekt for menneskerettighederne (herunder mediefrihed) genindføres i Tjetjenien, hvis der skal findes en varig løsning på konflikten. Blandt de særlige spørgsmål, som Kommissionen har rejst over for de russiske myndigheder, er adgangsretten til Tjetjenien. Dette gælder særligt for ikke-statslige organisationer, som yder humanitær bistand, men Kommissionen er også bekymret over, at det er blevet meget vanskeligt, om ikke umuligt, for journalister at rejse ind i landet for at rapportere om situationen.

Kommissionen er helt opmærksom på de manglende muligheder for at aflægge rapport i Rusland om situationen i Tjetjenien. Ud over de øgede begrænsninger med hensyn til russiske medieaktiviteter, herunder lukningen af TVS i 2003, den sidste tilbageværende landsdækkende private fjernsynskanal, har mange russiske journalister bemærket, at de russiske medier med vilje nedtoner kritikken af den russiske politik i Tjetjenien af frygt for at blive forfulgt af myndighederne.

Under disse omstændigheder finder Kommissionen det væsentligt at bevare en åben og ærlig dialog for at understrege behovet for, at Rusland anerkender de værdier, som landet har forpligtet sig til som medlem af Organisationen for Sikkerhed og Samarbejde i Europa (OSCE) og Europarådet, herunder respekten for menneskerettighederne og mediefrihed. Kommissionen mener, som anført i den nylige meddelelse til Rådet og Parlamentet, at EU kan påvirke udviklingen i Rusland, hvis den er parat til at drøfte vanskelige spørgsmål med de russiske myndigheder på en klar og direkte måde. EU som helhed bør bekræfte, at fælles europæiske værdier udgør grundlaget for en uddybning af forbindelserne, og at EU og dets medlemsstater kraftigt og samlet giver udtryk for bekymring over den manglende respekt for menneskerettighederne.

Kommissionens faste holdning med hensyn til spørgsmålet om menneskerettighederne i Rusland er på ingen måde »indskrænket« af dens økonomiske og energipolitiske forhold til Rusland.